Ya pajal pülücj jus nlay Jesús jactsja Jerusalén ntꞌa.
Yas way tjiquil fiesta lajay Jerusalén ntꞌa,
fiesta “Dios Qjuis Capa Nipj Tjemey” ló.
Mpes tjil la müjüsün̈ Jesús jümücj ntꞌa.
La nyüjüsün̈ jepa püné jinwá.
Manaca pjwel jatatsja pajal ꞌücj jisastsja mpes.
La tupuyupj:
—ꞌÜsüs pjac tjowelé Jesús poꞌó.
Dios pajal ꞌüsüs ca la mijis jupj mpes.
Dios mpes vele jupj,
Dios ne cupj qjuis Jepa Püné.
Dios pajal ꞌüsüs liji israelpan jis Jepa lal
—nin tjowelepj Jesús poꞌó.
Jerusalén moꞌo jámatsja na,
Jesús soysoy la tepyala,
jus tjinyuca.
Casá tjáꞌasa tjemey.
Dios Popel nin véletsja nin ca la mijis Jesús.
Ninana tjevelá Dios Popel:
“Po ma locj tjeyá nun,
Jerusalén moꞌo potjaqué.
Nun jis jepa ca ncuwim.
Soysoy casá ca maꞌajam,
ncuwim.”
Nin tepyala na,
Jesús discipulopan ma sin tjiꞌyüsa Dios Popel tjevele jin tepyala.
Locopyaya Jesús tepeꞌe,
niswa jas tjijyünsa,
tüpüꞌü.
Dios pajal püné la tjiji Jesús.
Niná pjü tepyala na,
discipulopan yola tepyala Dios Popel nin tjevele nin ca mpalas jupj jas tjejyama lal.
Yola tepyala nin pꞌiyá la tjajay Jesús lal,
Jerusalén moꞌo tjacꞌ na.
Pülücj Jesús lal tjelejen̈ püna pꞌin,
Lázaro niswa tüpüꞌü la tjiji na.
Yupj tjunuc,
tjepjyacan̈ wa Jesús tjevele ncuwim Lazará ꞌamá jul mpe.
Tjunuc Lázaro nyucunú tepyala niswá,
pjeꞌá tjacꞌ.
Yupj tjunuc mpes,
tjepjyacan̈ mpes wa,
lovin la pꞌa jis wala javelepj watsja niná tepyalá.
Javeleptsja mpes,
pajal pülücj jus nlay Jesús pajal ꞌüsüs la tjiji,
yom pꞌin ma polel liji jinwá.
Nin mpes ca jus cülayecj Dios jas tjejyama jupj.
Mpes tjil la nyüjüsün̈ Jesús,
Jerusalén ntꞌa jactsja na.
Fariseopan tsꞌa ꞌintsja pajal pülücj tjil la nyüjüsün̈.
Yuwá tjowelepj:
—Pjü quelel lijictsja ma la tjijicj cupj lovin.
Más pülücj jupj lal japon quinam.
Pjü way quelel sa con̈ Jesús.